《汪节夫解官东归赋此赠行》
宋代·程洵

积潦卷洪落，秋容媚郊坰。登高望长陌，念君将有行。

君生盛德后，家世多簪缨。尚书望最重，当代推名卿。

几年卧东山，属望劳苍生。天亦阴相之，芝兰满阶庭。

君子尤可人，少日负俊声。曼倩聊玩世，子真岂求名。

一官姑自慰，三岁俄终更。我从韩溪来，挽袂仍班荆。

殷勤故旧意，丁宁离别情。圣门虽高远，心地当恢宏。

笃敬己可克，致知义方精。造次勤钻仰，从容自规绳。

他时立朝右，风节弥坚贞。江湖秋多风，归途眼增明。

引首看高举，毋辞事遐征。

作者简介：程洵，字允夫，南宋婺源（今属江西省）人。为朱熹门人，潜心理学，是程朱学派的重要学者。孝宗淳熙十一年（1184）始出任衡阳主簿。十四年又暂代石鼓书院山长，以宣扬朱子张子之学为要务，一时“士友云集，登其门者，如出晦庵之门”（清康熙《衡州府志》）。在衡期间留有题咏石鼓诗若干首，旧志收录4首。曾为衡阳花药山杜（甫）黄（庭坚）二公祠作记，并编纂首部《石鼓书院志》（后散失）。后任卢陵录参，以伪学去官。著有《克斋集》。